
Και τώρα...τι όμορφο κάνουμε; Εκδήλωση στο ΚΑΠΗ για την Παγκόσμια Ημέρα Τρίτης Ηλικίας
Με ένα μήνυμα που κοιτάζει περισσότερο στο αύριο παρά στο χθες τιμά την Παγκόσμια Ημέρα Τρίτης Ηλικίας ο Δήμος Κιλκίς, έχοντας σχεδιάσει μια συμβολική και συμμετοχική δραστηριότητα για τους ηλικιωμένους με  τίτλο: ‘’Και τώρα… τι όμορφο θα κάνουμε;’’
Η δράση θα πραγματοποιηθεί στο ΚΑΠΗ την Πέμπτη 1η Οκτωβρίου στις 10:30. Όσοι θέλουν να συμμετέχουν σ’ αυτήν, καλούνται να αφήσουν για λίγο στην άκρη όσα έχουν ήδη ζήσει και να σκεφτούν όσα θα ήθελαν ακόμη να ζήσουν.
Η ερώτηση είναι απλή:’’Το επόμενο όμορφο πράγμα που θέλω να ζήσω είναι...’’
Η πρωτοβουλία επιχειρεί να φωτίσει μια πλευρά της τρίτης ηλικίας που συχνά περνά σε δεύτερο πλάνο: το δικαίωμα στη χαρά, στην επιθυμία, στη δημιουργία, στη συμμετοχή και στα καινούργια σχέδια. Γιατί η ηλικία δεν σημαίνει ότι σταματάμε να ονειρευόμαστε και πολλές φορές, ένα μικρό σχέδιο για το αύριο είναι αρκετό για να δώσει χρώμα στο σήμερα.
Με τη δράση αυτή, ο Δήμος Κιλκίς αναδεικνύει τη σημασία της ενεργούς συμμετοχής και της κοινωνικής σύνδεσης των μεγαλύτερων ανθρώπων, δημιουργώντας έναν χώρο όπου οι επιθυμίες έχουν θέση και οι νέες εμπειρίες παραμένουν ανοιχτές.
Γιατί οι επιθυμίες δεν έχουν ηλικία.
